(1) 2017. gada budžetā iekļautās apropriācijas pēc tam, kad atskaitīti paredzētie piešķirtie ieņēmumi, kas jāiekasē 2017. gadā, un ieņēmumi, kas pārnesti no 2016. uz 2017. gadu saskaņā ar Regulas (ES, Euratom) Nr. 966/2012 14. pantu. Attiecas tikai uz jaunām apropriācijām (C1 plus C4), t. i., bez pārnesumu summām (C2 kredīti neizmantotās lauksaimniecības krīzes rezerves atmaksāšanai 2016. gadā un C5 piešķirtie ieņēmumi no ELGF pārpalikuma).

– ieņēmumus no atbilstības noskaidrošanā noteiktajām korekcijām un no pārkāpumiem aplēsa attiecīgi 1278 miljonu EUR un 152 miljonu EUR apmērā, savukārt no aplēstās piena nodevas ieņēmumu vairs nebija. Tādējādi piešķirto ieņēmumu kopsummu, ko paredzēja iekasēt 2017. budžeta gada laikā, aplēsa 1430 miljonu EUR apmērā;

2017. gada budžeta sastādīšanas laikā aplēsa ieņēmumus, kurus paredzēts saņemt 2017. budžeta gada laikā, kā arī summu, kuru bija paredzēts pārnest no 2016. budžeta gada uz 2017. budžeta gadu. Summa saskaņā ar šīm aplēsēm bija 2732 miljoni EUR, un budžeta lēmējinstitūcija to ņēma vērā, pieņemot 2017. gada budžetu. Konkrēti:

Saskaņā ar Regulas (EK) Nr. 1306/2013 par kopējās lauksaimniecības politikas finansēšanu 43. pantu ieņēmumus, kas radušies finansiālu korekciju rezultātā, pamatojoties uz grāmatojumu noskaidrošanas vai atbilstības noskaidrošanas lēmumiem, no pārkāpumiem un no piena nodevas, uzskata par piešķirtajiem ieņēmumiem ELGF izdevumu finansēšanai. Saskaņā ar šiem noteikumiem piešķirtos ieņēmumus var izmantot, lai finansētu visus ELGF izdevumus. Ja daļu no šiem ieņēmumiem neizmanto, tos automātiski pārnes uz nākamo budžeta gadu.

Budžets tika izpildīts 44 758,8 miljonu EUR apmērā. Izdevumi tika segti ar budžeta sākotnējām apropriācijām un izmantojot 5. politikas jomā "Lauksaimniecība un lauku attīstība" piešķirtos ieņēmumus, ko veido visa summa 1304,0 miljonu EUR apmērā, kura pārnesta no 2016. gada, un daļa no piešķirtajiem ieņēmumiem, kas iekasēti 2017. gadā, proti, 879,2 miljoni EUR no kopsummas 1482,5 miljoniem EUR.

(1) C1 apzīmē budžeta nobalsotās apropriācijas. Šajā summā ietverti pārvietojumi no "dalītās pārvaldības" par summu 685 000,00 EUR saistību un maksājumu apropriācijām, pārvietojumi no ELGF par kopējo summu ­2 986 000,00 EUR maksājumu apropriācijām, pārvietojumi uz ELGF par kopējo summu 345 609,34 EUR maksājumu apropriācijām un budžeta grozījumi ­1 900 000,00 EUR saistību un maksājumu apropriācijām.

Kopējie maksājumi no šīs budžeta nodaļas 2017. gadā sasniedza 3001,1 miljonu EUR, un tie tika finansēti no nobalsotajām apropriācijām 2805,0 miljonu EUR apmērā un no piešķirtajiem ieņēmumiem 196,2 miljonu EUR apmērā. Pēdējie tika izmantoti, lai segtu izdevumus, kas radušies augļu un dārzeņu nozarē (sīkāku informāciju sk. 3.2.1.2. punktā). Posteņos, kur vajadzības pārsniedza budžeta apropriācijas, papildu izdevumi tika segti ar pārvietojumiem no citām ELGF budžeta pozīcijām. Tirgus pasākumiem, kur budžeta apropriācijas bija nepietiekami iztērētas, pieejamās apropriācijas tika pārvietotas uz citiem budžeta posteņiem, lai atbilstoši vajadzībām segtu papildu izdevumus.

Lai segtu visu šīs nozares pasākumu vajadzības, 2017. gada budžetā bija paredzēta pieejamo apropriāciju kopsumma 34,0 miljonu EUR apmērā. Dalībvalstu izdevumi 2017. gadā sasniedza 90,7 miljonus EUR, un tie tika finansēti gan ar nobalsotajām apropriācijām, gan ar apropriācijām 56,7 miljonu EUR apmērā, kas tika pārvietotas no citām tās pašas nodaļas budžeta pozīcijām.

3.2.2.05 03. nodaļa. Tiešie maksājumi

2017. finanšu gads bija otrais gads, kad visas shēmas tika īstenotas atbilstīgi reformētajai tiešo maksājumu struktūrai saskaņā ar lēmumiem par 2013. gada KLP reformu. Kopējie maksājumi no šīs 2017. gada budžeta nodaļas sasniedza 41 551,2 miljonus EUR. No šīs summas 425,6 miljoni EUR tika izlietoti, lai atmaksātu tiešos maksājumus lauksaimniekiem saistībā ar finanšu disciplīnu, un šo summu finansēja no 433,1 miljona EUR, ko pārgrāmatoja no 2016. gada (sīkāku informāciju sk. 3.2.2.3. punktā). Atlikušo veikto maksājumu summu 41 125,6 miljonu EUR apmērā finansēja gan ar nobalsotajām apropriācijām 39 138,5 miljonu EUR apmērā, gan ar piešķirtajiem ieņēmumiem 1987,0 miljonu EUR apmērā. Pēdējie tika izmantoti, lai segtu izdevumus, kas radušies pamata maksājuma shēmā. Neizmantoto nobalsoto apropriāciju summa bija 523,2 miljoni EUR, proti, starpība starp nobalsotajām apropriācijām 39 138,5 miljonu EUR apmērā, ko izmantoja dalībvalstu izdevumu atlīdzināšanai, un sākotnējām nobalsotajām apropriācijām 39 661,7 miljonu EUR apmērā, ko iekļāva 2017. gada budžetā. Šo neizmantoto nobalsoto apropriāciju summu samazināja par nobalsotajām apropriācijām 66,8 miljonu EUR apmērā, kuras pārvietoja uz citām ELGF budžeta daļām. Turklāt neizmantoto krīzes rezerves summu (450,5 miljoni EUR), kuru noteica, pamatojoties uz ierosināto finanšu disciplīnu 2017. gadā, pārvietoja uz budžeta 05 03 09. pantu, lai summu (450,5 miljoni EUR), kas iegūta no finanšu disciplīnas faktiskās piemērošanas, varētu pārnest uz 2018. gada budžetu attiecīgo dalībvalstu izdevumu atlīdzināšanai (sk. 3.2.2.4. punktu). 2017. gadā iekasēto piešķirto ieņēmumu atlikums bija 399,4 miljoni EUR, un tas tika pārnests uz 2018. gada budžetu. Posteņos, kur vajadzības pārsniedza budžeta nobalsotās apropriācijas, papildu izdevumi tika segti ar nobalsoto apropriāciju pārvietojumiem no citiem budžeta posteņiem vai piešķirtajiem ieņēmumiem. Tāpat arī tiešo maksājumu gadījumā, ja budžeta apropriācijas bija nepietiekami iztērētas, pieejamās apropriācijas tika pārvietotas uz citām ELGF budžeta pozīcijām, lai atbilstoši vajadzībām segtu papildu izdevumus.

3.2.2.1.05 03 01. pants. Atsaistītie tiešie maksājumi

Galvenās shēmas, kuras finansē no šā panta apropriācijām, ir vienotā platībmaksājuma shēma (VPM), pamata maksājuma shēma (PMS), par klimatam un videi labvēlīgu lauksaimniecības praksi paredzētais maksājums, pārdalošais maksājums un maksājums gados jaunajiem lauksaimniekiem. Maksājumi visām atbalsta shēmām šajā pantā ir atkarīgi nevis no ražošanas, bet gan no noteiktu nosacījumu izpildes, piemēram, savstarpējās atbilstības ievērošanas. 2017. gada budžeta vajadzības attiecībā uz atsaistītajiem tiešajiem maksājumiem bija 35 523,8 miljoni EUR, un par tām budžeta lēmējinstitūcija balsojumā apstiprināja apropriācijas 33 191,8 miljonu EUR apmērā pēc tam, kad tā bija ņēmusi vērā šai nozarei piešķirtos ieņēmumus 2332,0 miljonu EUR apmērā. Dalībvalstu izdevumi visās šā panta shēmās bija 35 366,2 miljoni EUR, tādējādi nobalsotās apropriācijas pārsniedzot par 2174,4 miljoniem EUR. Šī pēdējā minētā deklarēto izdevumu summa tika segta ar piešķirtajiem ieņēmumiem. Dalībvalstu izdevumi atsaistītajiem tiešajiem maksājumiem atbilda 99,6 % no 2017. gada budžetā paredzētajām šo shēmu vajadzībām.

3.2.2.2.05 03 02. pants. Citi tiešie maksājumi

Apropriācijas šim budžeta pantam sedz izdevumus par "citiem tiešajiem maksājumiem". Cita starpā tās ir shēmas, kurās ar skaidri definētiem nosacījumiem un precīzi noteiktiem ierobežojumiem joprojām saglabāta saikne starp maksājumiem un ražošanu. Shēmas, kuras šajā pantā iekļāva pēc 2013. gada reformas, bija brīvprātīgs saistītais atbalsts un mazo lauksaimnieku atbalsta shēma, un vairākas budžeta pozīcijas attiecās uz salīdzinoši nelielu atlikušo maksājumu daļu shēmām, kurām beidzies piemērošanas termiņš.

Attiecībā uz šo pantu Komisija bija aplēsusi, ka 2017. gadā būtu vajadzīgas apropriācijas 6019,3 miljonu EUR apmērā. Dalībvalstu izdevumi bija 5759,4 miljoni EUR un tādējādi nepārsniedza budžetā paredzēto apropriāciju summu.

3.2.2.3.05 03 09. pants. Tiešo maksājumu atlīdzināšana saistībā ar finanšu disciplīnu

Budžeta lēmējinstitūcija šim pantam apropriācijas nav atvēlējusi. Šo pantu izmanto, lai iekasētu nobalsotās apropriācijas, par kurām nav notikusi saistību uzņemšanās, konkrēti arī apropriācijas no neizmantotās krīzes rezerves, lai pārnestu tās uz N+1 gada budžetu un tādējādi atlīdzinātu finanšu disciplīnas piemērošanu tiešajiem maksājumiem par N kalendāro gadu .

No 433,1 miljona EUR, kas atbilst finanšu disciplīnas summai, kura tika piemērota 2016. finanšu gadā, un kas tika pārnests uz 2017. gada budžetu atlīdzināšanai, dalībvalstis atlīdzināja 425,6 miljonus EUR. Starpība 7,5 miljonu EUR apmērā 2017. gada budžetā tika pārskaitīta atpakaļ dalībvalstīm ar budžeta grozījumu nākamajā budžeta gadā.

3.2.2.4.05 03 10. pants. Rezerve krīzes situācijām lauksaimniecības nozarē

Šā panta apropriācijas ir paredzētas, lai segtu izdevumus par pasākumiem, kas vajadzīgi tādu nopietnu krīžu gadījumā, kuras ietekmē lauksaimniecisko ražošanu vai lauksaimniecības produktu izplatīšanu. Šo krīzes rezervi nosaka, katra gada sākumā piemērojot samazinājumu tiešajiem maksājumiem, un šajā nolūkā izmanto finanšu disciplīnas mehānismu saskaņā ar Regulas (ES) Nr. 1306/2013 25. un 26. pantu, kā arī Regulas (ES) Nr. 1307/2013 8. pantu. Šīs rezerves gada summa ir 400 miljoni EUR (2011. gada cenās). 2017. budžeta gadam krīzes rezerves ekvivalentā summa pašreizējās cenās bija 450,5 miljoni EUR. 2017. finanšu gadā šī rezerve netika izmantota.

Attiecībā uz 2016. pieprasījumu gadu finanšu disciplīna tika aprēķināta, pamatojoties tikai uz rezerves summu krīzes situācijām 450,5 miljonu EUR apmērā. Tomēr līdz finanšu gada beigām tās nobalsotās apropriācijas, par kurām nav notikusi saistību uzņemšanās un kuras atbilst finanšu disciplīnai, kas piemērota 2016. pieprasījumu gadam (ņemot vērā neizmantoto krīzes rezerves summu), tika pārvietotas uz budžeta pantu 05 03 09, lai tās varētu pārnest uz nākamo finanšu gadu un šādā veidā atlīdzināt finanšu disciplīnu, kas lauksaimniekiem tika piemērota 2017. kalendārajā gadā.

3.2.3.05 07. nodaļa. Lauksaimniecības izdevumu revīzija

3.2.3.1.05 07 01. pants. Lauksaimniecības izdevumu kontrole

Šis pants attiecas uz pasākumiem, kurus veic, lai pastiprinātu uz vietas veikto kontroļu līdzekļus un uzlabotu pārbaudes sistēmas, ar kurām ierobežot Savienības budžetam kaitējumu nodarošo krāpšanas un pārkāpumu risku. Tas arī ietver izdevumus, kuri varētu būt nepieciešami, lai finansētu iespējamās grāmatojumu noskaidrošanas un atbilstības pārbaužu korekcijas par labu dalībvalstīm.

Integrētās administrācijas un kontroles sistēmas ietvaros Eiropas Savienība tieši finansēja satelītattēlu iegādi par summu 11,3 miljoni EUR, tādējādi apgūstot visas 2017. gada budžetā paredzētās apropriācijas.

Pēc grāmatojumu atbilstības noskaidrošanas korekcijas par labu dalībvalstīm bija daudz lielākas par plānotajām (125,3 miljoni EUR, nevis budžetā paredzētie 25,0 miljoni EUR). Šo izpildes pārsniegumu daļēji kompensēja zemākas nekā plānots korekcijas par labu dalībvalstīm pēc grāmatojumu atbilstības noskaidrošanas (14,8 miljoni EUR, nevis budžetā paredzētie 20,0 miljoni EUR).

3.2.3.2.05 07 02. pants. Domstarpību noregulēšana